Omagiu pentru Van Halen la SNL. Decizia de ultim moment care l-a adus pe Jack White pe scenă.
Solistul The White Stripes l-a înlocuit la SNL pe un cântăreţ de country, care a petrecut iresponsabil înainte de emisiune. Morgan Wallen a ratat şansa să apară în faţa a milioane de telespectatori pentru că a fost la o petrecere fără măşti şi fără distanţare. Jack White a cântat pe chitara proiectată special pentru el de chitaristul Eddie Van Halen, care a murit săptămâna asta.
Rockerul Jack White a fost chemat pe ultima sută de metri să cânte la Saturday Night Live, după ce invitatul programat pentru săptămâna asta, cântăreţul de country Morgan Wallen, a fost surprins în timp ce petrecea iresponsabil.Pe Tik-Tok au apărut imagini cu el fără mască, într-un spaţiu foarte aglomerat şi în timp ce bea shot-uri la un COVID-party. Aşa că producătorii emisiunii l-au sunat pe solistul The White Stripes, care a luat un avion privat şi s-a prezentat la datorie. N-a venit cu mâna goală, a adus cu el şi chitara pe care chitaristul Eddie Van Halen, care a murit săptămâna asta, la 65 de ani, o proiectase special pentru el."M-am gândit că ar fi un gest frumos să folosesc modelul ăsta de chitară albastră Eddie Van Halen, pentru unul dintre cântecele din seara asta de la SNL. Chitara a fost proiectată de Eddie, care a fost foarte bun cu mine şi s-a asigurat că instrumentul e făcut exact după specificaţiile mele. N-o să-i jignesc talentul omului încercând să interpretez una din piesele lui. Mulţumesc din nou, Eddie, pentru chitară. Odihneşte-te în pace, domnule!", a scris Jack White pe Facebook.